29.9.2017 /km

**Siirtoviemärin rakentamisen yleissuunnittelu, suunnitteluohjelma**

**Kinnula, Lestijärvi ja Toholampi**

**Sisällysluettelo**

1. Suunnitelman tarkoitus ja tavoite

2. Suunnittelualue

3. Suunnitteluaikataulu

4. Suunnittelutyön ohjelma

4.1 Perusselvitykset

4.2 Ennusteet ja tavoitteet

4.3 Suunnitteluvaihtoehdot

4.4 Alustava suunnitelma

4.5 Yleissuunnitelmaluonnos

4.6 Vastineet annettuihin lausuntoihin ja työryhmän suositukset

4.7 Yleissuunnitelma

5. Työn suorittaminen

Suunnittelualueen kartta

**1. Suunnitelman tarkoitus ja tavoite**

Osa Lestijärven kunnan jätevesihuollosta on ratkaistu rakentamalla siirtoviemäri, jolla pääosa kirkonkylän ja Yli-Lestin jätevesistä johdetaan Kinnulan jätevesipuhdistamolle. Kaikkia kiinteistöjä näilläkään kylillä ei vielä ole liitetty siirtoviemäriin. Kunnan länsiosassa sijaitsevan Syrinkylän jätevesihuolto on vielä ratkaisematta. Siellä suuri osa talouksista sijaitsee pohjavesialueella.

Yleissuunnitelman tarkoituksena on selvittää vaihtoehtoiset ratkaisut Lestijärven ja Kinnulan kuntien jätevesien käsittelylle sekä yhdysvesijohdon rakentamisen tarve tulevaisuudessa huomioiden myös naapurikuntien vesihuoltotarpeet. Tutkittavina vaihtoehtoina tarkastellaan Lestijärven kunnan jätevesien johtamista kustannustehokkaalla tavalla joko Kinnulan tai Toholammin jätevesipuhdistamoille sekä Kinnulan osalta vaihtoehtoina uuden puhdistamon rakentaminen tai jätevesien johtaminen Toholammin puhdistamolle. Lisäksi suunnitelmassa selvitetään haja-asutusalueiden kiinteistöjen vesihuoltoon liittyvät tarpeet ja ratkaisuvaihdot sekä sovitaan eri osapuolten kesken kokonaisuuden kannalta tarkoituksenmukaisimman suunnitteluvaihtoehdon toteuttamisesta.

Yleissuunnittelun tavoitteena on käyttökelpoinen suunnitelma, joka osoittaa tarvittavat toimenpiteet ja toteuttamisaikataulun sekä -kustannukset, johon kaikki asianosaiset osapuolet ovat sitoutuneet ja jolla on vaikutusta paitsi vesihuollon myös maankäytön ja alueen muiden välttämättömyyspalveluiden

kehittämiseen.

Suunnitelman tavoitteena on:

* nykyisen taajamatyyppisen asutuksen viemäröinnin hoitaminen koko suunnittelualueella;
* Lestijärven kunnan pohjavesivarantojen suojaaminen;
* pysyvän viemäröintiratkaisun aikaansaaminen Lestijärven, Kinnulan ja Toholammin kuntien alueelle
* selvittää yhdysvesijohdon rakentamisen tarve tulevaisuudessa huomioiden myös naapurikuntien vesihuoltotarpeet.

**2. Suunnittelualue**

Suunnittelualue käsittää Toholammin, Lestijärven ja Kinnulan kuntien välisen alueen. Suunnittelualueen jakautuminen osa-alueisiin ilmenee liitteenä olevasta kartasta.

**3. Suunnitteluaikataulu**

Suunnitteluohjelman hyväksymisen jälkeen ohjausryhmä käynnistää tarjouskilpailun, jonka perusteella valitaan suunnittelutyötä jatkamaan konsultti. Valittu konsultti voi aloittaa oman työskentelynsä välittömästi sopimuksen teon jälkeen.

Perusselvitysaineiston kokoaminen käynnistetään välittömästi.

Yleissuunnitelman tulee olla valmis kesäkuun 2018 loppuun mennessä.

**4. Suunnittelutyön ohjelma**

**4.1 Perusselvitykset**

Lähtöaineisto kootaan Toholammin, Lestijärven ja Kinnulan kunnista sekä Etelä-Pohjanmaan ja Keski-Suomen ELY-keskuksista yms. Suunnittelun lähtökohtana on kuntien vesihuolto- ja viemäröintisuunnitelmat, tiedot haja-asutusalueiden vesihuollon tilasta jne.

Perusselvityksissä kerätään vähintään seuraavat tiedot:

* + maakuntakaava;
	+ väestö- ja elinkeinotiedot osa-alueittain;
	+ suunnittelualueen maankäyttö ja maankäyttösuunnitelmat;
	+ taajamien kokonaisvedenkäyttötiedot sekä haja-asutuksen, karjatalouden, matkailuyritysten ja muun elinkeinoelämän vedenkäyttötiedot (kokonaiskäyttö, ominaiskäyttö, liittymisaste vesilaitoksiin);
	+ vesilaitosten nykytilanne (kapasiteetti ja sen käyttöaste, kuluttajille toimitetun veden laatu vuoteen 2000) ja tehdyt suunnitelmat;
	+ taajamien yleiset jätevesitiedot sekä haja-asutuksen, karjatalouden, matkailuyritysten ja muun elinkeinoelämän jätevesitiedot eriteltyinä osa-alueittain (kokonaismäärät, laatu, liittymisaste viemärilaitoksiin);
	+ viemärilaitosten nykytilanne (kapasiteetti ja sen käyttöaste, käsitellyn jäteveden laatu);
	+ jätevesilietteen ja saostuskaivolietteen määrä- ja laatutiedot sekä lietteen käsittely, sijoitus ja hyötykäyttö;
	+ jätevedenpuhdistamoiden lietteenkäsittelykapasiteetti ja sen käyttöaste;
	+ laaditut vesihuolto- ja vesiensuojelusuunnitelmat, vesihuoltoa koskevat vesioikeuden päätökset, tiedot vesioikeuskäsittelyssä olevista hankkeista sekä kuntien väliset vesihuoltoa koskevat sopimukset, alueen pohjavesivarat, niiden määrä ja laatu, suojattavuus sekä nykyinen ja suunniteltu käyttö;
	+ pohjavesialueiden valuma-alueiden vesistötiedot, hydrologiset ja laatutiedot, kuormitus sekä käyttötavoitteet ja -varaukset;
	+ Natura 2000-alueet ym. tiedossa olevat suojelualueet ja muut yksittäiset suojeltavat kohteet ;
	+ museo- ja kulttuurisuojelukohteet;
	+ Riskit + pohjavesialueet

Perusselvitysten kanssa samanaikaisesti kootaan väestöennusteet Toholammin, Lestijärven ja Kinnulan kunnista osa-alueittain vuosille 2025 ja 2035, olevat tiedot elinkeinojen kehittymisestä sekä muut mahdolliset tiedot, joilla on merkitystä suunnitelman laatimisessa.

**4.2 Ennusteet ja tavoitteet**

Laaditaan osa-alueittain seuraavat ennusteet:

* + väestön ja elinkeinojen määrä ja sijoittuminen osa-alueille vuosina 2025 ja 2035
	+ jäteveden määrän ja laadun ennuste vuosina 2025 ja 2035 erikseen taajamien sekä haja-asutuksen ja taajamien ulkopuolella toimivan elinkeinoelämän osalta; sekä
	+ jätevesilietteen määrän ja laadun ennuste sekä lietteen käsittely, sijoitus ja hyötykäyttömahdollisuudet.

Tavoitteiden ja ennusteiden perusteella suoritetaan kapasiteetti- ja palvelutasotarkastelu ja arvioidaan ennusteiden mukaisten jätevesikuormien vaikutukset pohjavesiin ja pohjavesien käyttökelpoisuuteen.

Suunnittelualue jaetaan vyöhykkeisiin kuormitusherkkyyden perusteella. Viemäriverkkoon liitettävät alueet, asutustihentymät sekä alueet, joilla maahan imeyttäminen on maaperän vuoksi kielletty, muodostavat kukin oman ryhmänsä. Vyöhykejakoa varten kartoitetaan jätevesikuormitukselle herkät vesistöt, pohjavesialueet, uimarannat, erilliset suojelualueet, kunnan kaavoitustilanne, maaperä, viemäriverkon sijoittuminen sekä asutustihentymät. Vyöhykejaossa huomioon otettavista kohteista tehdään luettelo.

**4.3 Suunnitteluvaihtoehdot**

Täsmennetään suunnitteluvaihtoehdot (arviolta 2-3), joilla suunnittelun tavoitteet voitaisiin saavuttaa. Vaihtoehtoja laadittaessa on tarkasteltava erilaisia investointiratkaisuja, organisatorisia mahdollisuuksia sekä muita keinoja tavoitteiden saavuttamiseksi siten, että kaikki järkevät mahdollisuudet tulevat tarkastelluiksi.

Seuraavaksi selvitetään kunkin alustavan suunnitteluvaihtoehdon pääomakustannukset (esimerkiksi yksikkökustannuksena henkeä kohden) ja käyttökustannukset ainakin suurimpien kustannustekijöiden osalta. Karkealla tasolla arvioidaan kunkin vaihtoehdon tarjoamaa palvelu- ja laatutasoa, erityisesti käyttövarmuutta ja mukautuvuutta erilaisiin tilanteisiin, myös poikkeus- ja häiriötilanteisiin. Lisäksi arvioidaan vaihtoehtojen ympäristövaikutukset.

Vaihtoehtojen vertailua tarkennetaan ottamalla huomioon erilaisten organisaatiovaihtoehtojen vaikutukset

käyttökustannuksiin. Erityisesti on syytä kiinnittää huomiota jätevedenkäsittelylaitteiden hoidon sekä lietteen keräämisen ja käsittelyn organisointiin, joka edellyttää innovatiivisia ja toimintavarmoja ratkaisuja.

Kustannuksia laskettaessa tarkastellaan suunniteltujen johtolinjojen maaperäolosuhteet, luontovaikutukset sekä vaikutukset kulttuuriympäristöön, toteutuksen ajoitus (vaiheistus) ja sen vaikutus pääoma- ja käyttökustannuksiin. Suunnitellut pumppaamot, johtolinjat ja jätevedenkäsittelylaitokset mitoitetaan alustavasti. Vaihtoehtojen ympäristövaikutukset arvioidaan ja esitetään suunnitelma ympäristövaikutusten tarkastelemiseksi suunnitelman myöhemmissä vaiheissa.

**4.4 Alustava suunnitelma**

Valittujen vaihtoehtojen toteutuksen ajoitusta ja rahoitusmahdollisuuksia tarkennetaan edelleen.

Kuntien välisen yhteistyön organisointia ja kustannustenjakoa tarkastellaan siten, että kaikki kunnat hyötyvät tasapuolisesti. Kustannustarkasteluissa huomioidaan liittymismaksut yms.

Vyöhykkeittäin selvitetään kiinteistökohtaisia jätevesiratkaisuja koskevat tekniset vaihtoehdot sekä vaihtoehtojen kustannukset. Kustannusarviovertailu tehdään kaikista vaihtoehdoista (jätevesi + vesijohto).

Vaihtoehtojen ympäristövaikutusten arviointia tarkennetaan ja arvioidaan suunnitelman toteuttamiseksi tarvittavat lisäselvitykset ja niiden kustannukset.

**4.5 Yleissuunnitelmaluonnos**

Ohjausryhmän hyväksyttyä alustavan suunnitelman tehdään tiivistelmäraportti sekä yleissuunnitelmaluonnos, johon sisällytetään olennaisin suunnitteluohjelmasta, perusselvityksistä, ennusteista ja tavoitteista, suunnitteluvaihtoehdoista ja alustavasta suunnitelmasta.

Yleissuunnitelmaluonnoksessa on kiinnitettävä huomiota sen helppolukuisuuteen ja selkeyteen niin, että kaikki asianosaiset, myös maallikot, voivat itse arvioida vaihtoehtoja, tehtyjä valintoja ja niiden seurauksia.

Yleissuunnitelmaluonnoksesta tulee ilmetä selkeät suositukset suunnitelman toteuttamiseksi. Suositusten tulee sisältää ainakin investoinnit (myös kiinteistökohtaiset investoinnit vyöhykkeittäin) ja niiden ajoitus, kustannusten jako ja rahoitussuunnitelma, tarvittavat päätökset aikatauluineen, tarvittavat lupa- ja muut oikeuskäsittelyt sekä työnjako kuntien, vesihuoltolaitosten sekä muiden asianosaisten kesken.

**4.6 Vastineet annettuihin lausuntoihin ja työryhmän suositukset**

Yleissuunnitelmaluonnoksesta pyydetään asianosaisilta (viranomaiset, "kyläpäälliköt"...) lausunnot, joista tehdään yhteenveto, laaditaan vastineet sekä harkitaan missä määrin ne aiheuttavat muutoksia yleissuunnitelmaluonnokseen.

**4.7 Yleissuunnitelma**

Yleissuunnitelmaluonnosta tarkistetaan sen mukaan, kuinka lausunnonantajat ja ohjausryhmä katsovat aiheelliseksi. Lopulliseen suunnitelmaan sisällytetään myös ohjausryhmän tarkennetut suositukset.

**5. Työn suorittaminen**

Yleissuunnittelusta vastaa ohjausryhmä, jossa ovat edustettuina Kinnulan, Lestijärven ja Toholammin kunnat sekä Etelä-Pohjanmaan ja Keski-Suomen ELY-keskukset.

Suunnittelutyö annetaan tarjouskilpailun perusteella toimeksiantona tehtävän osoitetun määrärahan puitteissa laadullisesti parhaan tarjouksen tehneelle konsulttitoimistolle. Laatua arvioidaan tehtävään osoitetun henkilöstön pätevyyden ja kokemuksen sekä tarjouksessa esitettyjen alustavien ideoiden ja työsuunnitelman perusteella. Tarjousten yksityiskohtaisemmat arviointiperusteet kuvataan tarjouspyyntökirjeessä.